钦定古今图书集成/明伦汇编/官常典/第502卷 > 武行德
## 钦定古今图书集成/明伦汇编/官常典/第502卷 > 武行德

按《宋史》本传：“行德，并州榆次人。身长九尺馀，材貌奇
伟，家甚贫，常采樵鬻之自给。晋祖镇并门，暇日从禽
郊外，值行德负薪趋拱于道左。晋祖见其魁岸，又所
负薪异常，令力士更举之，俱不能举，颇奇之，因留帐
下。晋天福初，授奉国都头，迁指挥使，改控鹤指挥使，
宁国军都虞候。开运中，契丹至汴，行德被获，乃伪请”
于契丹以自效。契丹信之，方具舟数十艘载铠甲，令
行德率将校军卒送归其国。溯汴至河阴，行德谓诸
将曰：“我辈受国厚恩，而受制于契丹，与其离乡井，投
边塞，为异域之鬼，曷若与诸君驱逐凶党，共守河阳，
姑俟契丹兵退，视天命所属归之，建功业，定祸乱，以
图富贵，可乎？”众素服行德威名，皆曰：“所向惟命，不敢
爱死。”行德即杀契丹监使，分授器甲，由氾水倍道抵
河阳。契丹节度使崔廷勋出兵来拒，行德麾众逆击，
自旦及午，殊死战，廷勋大败，弃城走。行德遂据河阳，
尽以府库分给将士，因推行德知州事。时契丹兵尚
充斥，行德厉士卒，缮甲兵，据上游，士气益奋，人望归
之。闻汉祖起太原，即自称河阳都部署，遣其弟行友
间道奉表劝进。汉祖览奏喜甚，即授行德河阳三城
节度。汉祖由晋、绛至洛，行德迎候境上，以所部兵翼
至京师，还河阳。乾祐中，加同平章事，移真定尹、成德
军节度。广顺初，加兼侍中，俄改忠武军节度，迁河南
尹、西京留守。时禁盐入城，犯者法至死，告者给厚赏。
洛阳民家妪将入城鬻蔬，俄有僧从妪买蔬，就筥翻
视，密置盐筥中，少答其直，不买而去。妪持入城，抱关
者搜得盐，擒以诣府。行德见盛盐襆，非村妪所有，疑
而诘之，妪言：“适有僧自城外买蔬，取视久之而去。”即
捕僧讯治之，具状与关吏同，诬妪以希赏。行德释妪，
斩僧及抱关吏数辈。人畏之若神明，部下凛然。三年，
丁外艰，起复。显德初，加开府阶，进封谯国公。世宗即
位，兼中书令。初，世宗自河东还，次河阳，以洛阳城头
缺，令葺之，行德率部民万馀完其城，封邢国公。是秋，
代王晏为武宁军节度，与晏两换其任。先是，唐末杨
氏据淮甸，自甬桥东南决汴，汇为污泽。二年，将议南
征，遣行德率所部丁壮，于古堤疏导之，东达于泗上。
及亲征，以行德为濠州行营都部署，破淮军二千馀
人于郡境。俄遣帅师屯定远，以逼其城，为吴人所败死者数百人，行德以身免。左授右卫上将军。五年，下
淮南，复授行德保大军节度，兼中书令。恭帝嗣位，进
封宋国公。宋初，加中书令，进封韩国公，再授忠武军
节度，改封魏国公。乾德二年冬，移镇安州，加开府仪
同三司。开宝三年，入为太子太傅。太平兴国三年，以
本官致仕。四年，卒，年七十二，赠太师。